CELEX: 32016D0420
Language: sk
Date: 2016-03-18 00:00:00
Title: Vykonávacie rozhodnutie Komisie (EÚ) 2016/420 z 18. marca 2016 o nesúlade jednotkových sadzieb pre zóny spoplatňovania na rok 2015 podľa článku 17 vykonávacieho nariadenia (EÚ) č. 391/2013 [oznámené pod číslom C(2016) 1592] (Text s významom pre EHP)

22.3.2016   
               
               
                  SK
               
               
                  Úradný vestník Európskej únie
               
               
                  L 75/63
               
            VYKONÁVACIE ROZHODNUTIE KOMISIE (EÚ) 2016/420
      z 18. marca 2016
      o nesúlade jednotkových sadzieb pre zóny spoplatňovania na rok 2015 podľa článku 17 vykonávacieho nariadenia (EÚ) č. 391/2013
      
         
            [oznámené pod číslom C(2016) 1592]
         
      
      (Iba francúzske, holandské a nemecké znenie je autentické)
      (Text s významom pre EHP)
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (ES) č. 550/2004 z 10. marca 2004 o poskytovaní letových navigačných služieb v jednotnom európskom nebi (nariadenie o poskytovaní služieb) (1), a najmä na jeho článok 16 ods. 1,
      so zreteľom na vykonávacie nariadenie Komisie (EÚ) č. 391/2013 z 3. mája 2013, ktorým sa stanovuje spoločný systém spoplatňovania leteckých navigačných služieb (2), a najmä na jeho článok 17 ods. 1 písm. e),
      keďže:
      
                  (1)
               
               
                  Vykonávacím nariadením (EÚ) č. 391/2013 sa stanovuje spoločný systém spoplatňovania leteckých navigačných služieb. Spoločný systém spoplatňovania je neoddeliteľnou súčasťou dosahovania cieľov systému výkonnosti, ako je stanovené v článku 11 nariadenia Európskeho parlamentu a Rady (ES) č. 549/2004 (3) a vo vykonávacom nariadení Komisie (EÚ) č. 390/2013 (4).
               
            
                  (2)
               
               
                  Vykonávacím rozhodnutím Komisie 2014/132/EÚ (5) sa stanovujú celoúniové výkonnostné ciele vrátane cieľa nákladovej efektívnosti traťových leteckých navigačných služieb vyjadrené v stanovených jednotkových nákladoch na poskytovanie uvedených služieb na druhé referenčné obdobie, ktoré pokrýva roky 2015 až 2019 vrátane.
               
            
                  (3)
               
               
                  Podľa ustanovení článku 17 ods. 1 písm. c) a článku 17 ods. 2 vykonávacieho nariadenia (EÚ) č. 391/2013 má Komisia posúdiť jednotkové sadzby pre zóny spoplatňovania na rok 2015, ktoré členské štáty predložili Komisii po revízii výkonnostných cieľov na základe vykonávacieho rozhodnutia Komisie (EÚ) 2015/347 (6). Posúdenie sa týka súladu uvedených jednotkových sadzieb s vykonávacími nariadeniami (EÚ) č. 390/2013 a (EÚ) č. 391/2013.
               
            
                  (4)
               
               
                  Komisia posúdila jednotkové sadzby s podporou orgánu pre preskúmanie výkonnosti, ktorý je poverený pomáhať Komisii pri implementácii systému výkonnosti podľa článku 3 vykonávacieho nariadenia (EÚ) č. 390/2013, a ústredného úradu pre traťové poplatky Eurocontrolu na základe údajov a doplňujúcich informácií, ktoré jej členské štáty poskytli do 1. júna 2015, ako aj relevantných informácií predložených ako súčasť revidovaných plánov výkonnosti. V posúdení sa vzali do úvahy aj opravy jednotkových sadzieb vykonané členskými štátmi po nadviazaní kontaktov medzi Komisiou, orgánom pre preskúmanie výkonnosti a príslušnými členskými štátmi. Posúdenie jednotkových sadzieb na rok 2015 okrem toho zohľadnilo správu orgánu pre preskúmanie výkonnosti o revidovaných plánoch výkonnosti na druhé referenčné obdobie, ktorá bola Komisii predložená 15. októbra 2015.
               
            
                  (5)
               
               
                  Na základe tohto posúdenia Komisia v súlade s článkom 17 ods. 1 písm. e) vykonávacieho nariadenia (EÚ) č. 391/2013 zistila, že jednotkové sadzby na rok 2015 pre traťové zóny spoplatňovania predložené Belgickom, Francúzskom, Holandskom, Luxemburskom a Nemeckom nie sú v súlade s vykonávacími nariadeniami (EÚ) č. 390/2013 a (EÚ) č. 391/2013.
               
            
                  (6)
               
               
                  V článku 11 ods. 1 vykonávacieho nariadenie (EÚ) č. 390/2013 sa stanovuje, že vnútroštátne orgány dohľadu vypracujú plány výkonnosti obsahujúce ciele, ktoré sú v súlade s cieľmi výkonnosti na úrovni Únie. Podľa článku 11 ods. 2 vykonávacieho nariadenia (EÚ) č. 391/2013 a prílohy IV k tomuto nariadeniu sa jednotkové sadzby vypočítajú na základe traťových stanovených nákladov a prognózovaného počtu celkových traťových jednotiek služieb v príslušnom roku, ako je určený v pláne výkonnosti členského štátu, t. j. na základe traťových stanovených jednotkových nákladov. Kým výkonnostné ciele Belgicka, Francúzska, Holandska, Luxemburska a Nemecka sa považujú za zlučiteľné s cieľmi pre celú Úniu, jednotkové sadzby, ktoré sa sa vypočítali na ich základe, nemožno považovať za sadzby, ktoré sú v súlade s vykonávacími nariadeniami (EÚ) č. 390/2013 a (EÚ) č. 391/2013.
               
            
                  (7)
               
               
                  Podľa článku 17 ods. 1 písm. e) vykonávacieho nariadenia (EÚ) č. 391/2013 by príslušné členské štáty mali byť informované o zisteniach Komisie.
               
            
                  (8)
               
               
                  Vzhľadom na to, že revidované plány výkonnosti na druhé referenčné obdobie neboli prijaté pred 1. novembrom roka, ktorý predchádza druhému referenčnému obdobiu, je potrebné pripomenúť, že v súlade s článkom 17 ods. 2 vykonávacieho nariadenia (EÚ) č. 391/2013 sa od členských štátov požaduje, aby v prípade potreby prepočítali jednotkové sadzby pre zóny spoplatňovania na rok 2015 na základe konečných prijatých plánov výkonnosti a aby pri výpočte jednotkových sadzieb na nasledujúci rok preniesli akýkoľvek rozdiel vzniknutý dočasným uplatňovaním jednotkových sadzieb stanovených v tomto rozhodnutí.
               
            PRIJALA TOTO ROZHODNUTIE:
      Článok 1
      Jednotkové sadzby pre zóny spoplatňovania na rok 2015 uvedené v prílohe nie sú v súlade s vykonávacími nariadeniami (EÚ) č. 390/2013 a (EÚ) č. 391/2013.
      Článok 2
      Toto rozhodnutie je určené Belgickému kráľovstvu, Nemeckej spolkovej republike, Francúzskej republike, Luxemburskému veľkovojvodstvu a Holandskému kráľovstvu.
      
         V Bruseli 18. marca 2016
         
            
               Za Komisiu
            
            Violeta BULC
            
               členka Komisie
            
         
      
      
         (1)  Ú. v. EÚ L 96, 31.3.2004, s. 10.
      
         (2)  Ú. v. EÚ L 128, 9.5.2013, s. 31.
      
         (3)  Nariadenie Európskeho parlamentu a Rady (ES) č. 549/2004 z 10. marca 2004, ktorým sa stanovuje rámec na vytvorenie jednotného európskeho neba (rámcové nariadenie) (Ú. v. EÚ L 96, 31.3.2004, s. 1).
      
         (4)  Vykonávacie nariadenie Komisie (EÚ) č. 390/2013 z 3. mája 2013, ktorým sa stanovuje systém výkonnosti leteckých navigačných služieb a sieťových funkcií (Ú. v. EÚ L 128, 9.5.2013, s. 1).
      
         (5)  Vykonávacie rozhodnutie Komisie 2014/132/EÚ z 11. marca 2014, ktorým sa stanovujú celoúniové výkonnostné ciele pre sieť manažmentu letovej prevádzky a varovné prahy na druhé referenčné obdobie v rokoch 2015 až 2019 (Ú. v. EÚ L 71, 12.3.2014, s. 20).
      
         (6)  Vykonávacie rozhodnutie Komisie (EÚ) 2015/347 z 2. marca 2015 o nesúlade niektorých cieľov zahrnutých do národných plánov alebo plánov funkčných blokov vzdušného priestoru predložených podľa nariadenia Európskeho parlamentu a Rady (ES) č. 549/2004 s výkonnostnými cieľmi pre celú Úniu na druhé referenčné obdobie a ktorým sa stanovujú odporúčania na revíziu uvedených cieľov (Ú. v. EÚ L 60, 4.3.2015, s. 48).
      
         PRÍLOHA
         
            Predložené traťové jednotkové sadzby pre zóny spoplatňovania na rok 2015, v prípade ktorých bol zistený nesúlad
         
         
                      
                  
                  
                     Zóna spoplatňovania
                  
                  
                     Predložená traťová jednotková sadzba na rok 2015 v národnej mene (*) (kód ISO)
                  
               
                     1
                  
                  
                     Belgicko – Luxembursko
                  
                  
                     68,76
                  
               
                     2
                  
                  
                     Francúzsko
                  
                  
                     69,34
                  
               
                     3
                  
                  
                     Nemecko
                  
                  
                     88,22
                  
               
                     4
                  
                  
                     Holandsko
                  
                  
                     66,57
                  
               
            (*)  Tieto jednotkové sadzby nezahŕňajú administratívnu jednotkovú sadzbu uvedenú v článku 18 ods. 1 vykonávacieho nariadenia (EÚ) č. 391/2013 a uplatňovanú na tie štáty, ktoré sú stranami Multilaterálnej dohody Eurocontrolu týkajúcej sa traťových poplatkov.